A Vajdaság autonóm tartományi általános és középfokú oktatás és nevelés, valamint a diákjólét területét érintő programtevékenységek és projektek finanszírozására és társfinanszírozására irányuló költségvetési eszközök odaítéléséről szóló tartományi képviselőházi rendelet (VAT Hivatalos Lapja, 14/2015. és 10/2017. szám) 10. szakasza, valamint A tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám - más határozat, 37/16., 29/2017., 24/2019., 66/2020. és 38/2021. szám) 15. és 16. szakaszának, valamint 24. szakaszának 2. bekezdése alapján, a tartományi oktatási, jogalkotási, közigazgatási és nemzeti kisebbségi – nemzeti közösségi titkár

**SZABÁLYZATOT**

**hoz**

**A TARTOMÁNYI, OKTATÁSI, JOGALKOTÁSI, KÖZIGAZGATÁSI ÉS   
NEMZETI KISEBBSÉGI – NEMZETI KÖZÖSSÉGI TITKÁRSÁG   
KÖLTSÉGVETÉSI ESZKÖZEINEK A VAJDASÁG AUTONÓM TARTOMÁNYI DIÁKJÓLÉT SZÍNVONALÁNAK EMELÉSÉT CÉLZÓ PROGRAMTEVÉKENYSÉGEK ÉS PROJEKTEK 2025. ÉVI FINANSZÍROZÁSÁRA ÉS TÁRSFINANSZÍROZÁSÁRA VALÓ ODAÍTÉLÉSÉRŐL**

**Általános rendelkezések**

1. szakasz

A jelen Szabályzat szabályozza Vajdaság Autonóm Tartományban a diákjólét színvonalának emelését célzó programtevékenységek és projektek finanszírozására és társfinanszírozására szánt 2025. évi költségvetési eszközök (a továbbiakban: eszközök) odaítélésének módját, feltételeit és mércéit, a Vajdaság Autonóm Tartomány költségvetéséről szóló rendeletben a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Titkárság) külön rovatrendje alatt jóváhagyott appropriációkkal összhangban.

A jelen Szabályzatban valamennyi nyelvtani hímnemben használt kifejezés felöleli az adott személyre vonatkozó hím- vagy nőnemet.

**Az eszközök mértéke és odaítélésük módja**

2. szakasz

A tevékenység megvalósítására előirányzott összeg összesen 2 500 000,00 dinár.

A jelen szakasz 1. bekezdésében foglalt eszközöket pályázat útján kell odaítélni, amely pályázatot közzé kell tenni Vajdaság Autonóm Tartomány Hivatalos Lapjában, a Titkárság hivatalos honlapján, továbbá a pályázatról szóló értesítést és a honlap címét, ahol a pályázat elérhető, közzé kell tenni a Szerb Köztársaság teljes területén terjesztett legalább egy napilapban.

A pályázat, a pályázatról, valamint azon honlapról szóló tájékoztató, amelyen a pályázat közzétételre került, a Vajdaság AT szervei munkájában hivatalos használatban lévő nemzeti kisebbségek - nemzeti közösségek nyelvén is közzé tehető.

A pályázat adatokat tartalmaz a dokumentum elnevezéséről, amely alapján a pályázatot közzé teszik, a pályázat alapján odaítélésre előirányozott eszközök mértékéről, arról, hogy kik pályázhatnak és milyen rendeltetésre, a mércékről, amelyek szerint a pályázati kérelmeket rangsorolják, a pályázati kérelmek benyújtásának módjáról és határidejéről, valamint az egyéb dokumentációról, amellyel a pályázati kérelmek benyújtására vonatkozó feltételek teljesítését bizonyítják.

A Pályázatra benyújtott dokumentációt a Titkárság nem küldi vissza.

**Az eszközök odaítélésére jogosultak:**

**3. szakasz**

A pályázaton való részvételre a Szerb Köztársaság, illetve Vajdaság AT által alapított, Vajdaság AT területén működő diákjóléti intézmények – középiskolai diákotthonok, diákotthonnal működő iskolák, diákotthonnal működő speciális iskolák, diákközpontok, diáküdülők és diák művelődési központok jogosultak.

A hivatkozott eszközök rendeltetése:

1. Vajdaság autonóm tartományi diákotthonok találkozójának megszervezése,
2. oktatási és nevelési, művelődési, művészeti és sport programok és projektek megvalósítása,
3. különféle rendezvények szervezése,
4. a HACCP és ISO szabványok bevezetése és fenntartása a diákjóléti intézményekben, valamint
5. a diákjólét színvonalának emelését célzó egyéb programtevékenységek és projektek megvalósítása.

**Pályázati kérelem**

**4. szakasz**

A pályázati kérelmet írásban, egységes űrlapon kell benyújtani, amelyet a Titkárság honlapján kell közzé tenni, a pályázat közzétételétől számított 15 napnál nem rövidebb határidőn belül.

A kérelmező által benyújtható kérelmek száma nem korlátozott, kivéve, ha a pályázatban másként rendelkeztek.

A pályázati kérelemhez benyújtandó dokumentumokat a Tartományi Titkárság a pályázatban irányozza elő.

A Titkárság fenntartja jogát, hogy a pályázótól, szükség szerint, kiegészítő dokumentációt és információt kérjen. Amennyiben a pályázó a dokumentáció kiegészítésére vonatkozó kérésnek 8 napon belül nem tesz eleget, a Titkárság a pályázatot hiányosnak véli.

A pályázati kérelmek benyújtására 2025. január 29. és 2025. február 14. között van lehetőség.

**Pályázatot lebonyolító bizottság**

**5. szakasz**

Az oktatási teendők illetékes tartományi titkára (a továbbiakban: tartományi titkár) a pályázat lefolytatására Bizottságot alakít.

A Bizottság tagjai kötelesek nyilatkozatot aláírni arról, hogy a Bizottság munkájából és döntéséből, illetve a pályázat lebonyolításából semmilyen magán érdekük nem származik (Összeférhetetlenségi nyilatkozat).

Összeférhetetlenségről van szó, ha a Bizottság tagja vagy családtagjai (házastársa vagy élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai a kérelmezőnek, vagy a kérelmezőkkel kapcsolatban a közérdekkel ellentétes anyagi vagy immateriális érdeke van, éspedig családi kötődés, gazdasági érdek vagy egyéb közös érdek esetén.

A bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a bizottság tagja haladéktalanul értesíti a bizottság többi tagját, és kivonja magát a bizottság további munkája alól. Az összeférhetetlenség megoldásáról a Titkárság minden esetben külön dönt, majd az összeférhetetlenség megállapításakor új, helyettes tagot jelöl ki a bizottságba.

**6. szakasz**

A kérelmek benyújtási határidejének lejártát követően a Bizottság hozzáfog a kérelmek elbírálásához.

A Bizottság határozattal elutasítja a hiányos és szabálytalanul kitöltött kérelmeket, illetve azon kérelmeket, amelyekben nem töltöttek ki minden kötelező mezőt (a nem kötelező mezők a kérelem űrlapjában feltüntetésre kerültek), az aláíratlan és nem lepecsételt kérelmeket, továbbá a késve érkező kérelmeket.

A Bizottság határozattal elutasítja a nem engedélyezett kérelmeket, éspedig:

* az illetéktelen személyek, valamint a pályázatban nem előirányzott kérelmezők által benyújtott kérelmeket,
* azokat a kérelmeket, amelyek nem vonatkoznak a jelen szabályzat 3. szakaszában foglalt pályázati rendeltetésekre,
* azokat a kérelmeket, amelyek felszerelés beszerzésére, beruházásra, illetve a kérelmező folyó költségeire és rendes tevékenységére vonatkoznak,
* azon kérelmezők kérelmeit, akik az előző évben odaítélt eszközök felhasználásáról szóló jelentést nem nyújtották be, vagy akiknél a jelentésből megállapításra kerül, hogy az eszközöket nem használták fel rendeltetésszerűen, továbbá elvetésre kerülnek azoknak a kérelmezőknek a kérelmei is, akik a Titkárság előző pályázatai szerinti kötelezettségeiket nem teljesítették, különösen, ha nem küldték el a megvalósított tevékenységekről készült fényképeket és videókat bizonyítékként,
* azon kérelmezők kérelmeit, akik az előző évben megvalósított programokról/projektekről szóló leíró/pénzügyi jelentést az előirányozott határidőben nem küldték meg;
* a projekt megvalósításával kapcsolatos felszerelés beszerzésére vagy karbantartására, továbbá az egyéb nagyösszegű kiadásokra vonatkozó kérelmeket.

A kérelmező panasszal élhet a kérelem elutasításáról szóló határozattal szemben, éspedig a határozat kézhezvételétől számított 8 napon belül. A Titkárság a panaszról szóló, indoklással ellátott döntést a panasz átvételét követő 15 napon belül hozza meg.

**Az eszközök odaítélésének mércéi**

**7. szakasz**

A Bizottság által megvitatott kérelmeket a következő mércék szerint kell rangsorolni:

|  |  |  |
| --- | --- | --- |
| Sorszám | Mércék | Pontszám |
| 1 | a programtevékenység, illetve a projekt jelentősége a Vajdaság autonóm tartományi diákjólét fejlesztése tekintetében, | 0-30 |
| 2 | a programtevékenységgel, illetve projekttel felölelt résztvevők száma, | 0-10 |
| 3 | a diákjóléti intézmény székhelye szerinti helyi önkormányzat fejlettségi szintje, | 0-10 |
| 4 | a programtevékenység, illetve a projekt tekintetében más finanszírozási források megléte, | 0-10 |
| 5 | a Vajdaság AT költségvetéséből az előző években odaítélt eszközök sikeres teljesítése a költségvetési eszközök rendeltetésszerű és törvényes felhasználásáról szóló jelentéssel és bizonyítékokkal alátámasztva, | 0-10 |

**Az eszközök odaítéléséről szóló döntéshozatal**

**8. szakasz**

A pályázatban és a Szabályzatban meghatározott mércékkel összhangban a Bizottság rangsorolja a kérelmezőket, a pályázatban meghatározott eszközök elosztására vonatkozó javaslattal együtt.

A Bizottság köteles az eszközök elosztására vonatkozó javaslatot a kérelmek benyújtási határidejének lejártától számított legfeljebb 60 napon belül elkészíteni, és a rangsorral együtt benyújtani a tartományi titkárnak döntéshozatalra.

**9. szakasz**

A tartományi titkár megvitatja a Bizottság javaslatát és a rangsort, és határozattal dönt az eszközök kedvezményezettek részére történő odaítéléséről, a Bizottság javaslatának kézhezvételétől számított 30 napon belül.

A jelen szakasz 1. bekezdésében foglalt határozat végleges.

A jelen szakasz 1. bekezdésében foglalt, az odaítélt eszközökre vonatkozó táblázatos szemléltetőt is tartalmazó határozatot közzé kell tenni a Tartományi Titkárság honlapján.

**A szerződés megkötése**

**10. szakasz**

A Tartományi Titkárság, a költségvetési rendszert szabályozó törvény értelmében, az eszközök odaítélési kötelezettségét szerződés alapján vállalja.

**Az odaítélt eszközök folyósítása**

**11. szakasz**

Az odaítélt eszközöket a szerződés megkötését követően, az egyedi kifizetési határozatok alapján, a Vajdaság AT költségvetésébe beáramló eszközök ütemezésével összhangban kell folyósítani.

Ha a felhasználó nem írja alá a szerződést a Titkárság által meghatározott határidőn belül, úgy kell vélni, hogy a benyújtott kérelmétől elállt.

Abban az esetben, ha olyan okok miatt, amelyekre a Titkárság nem tud hatással lenni, a jóváhagyott támogatás nem kerülhet átutalásra a felhasználók számlájára, a Titkárság jogosult felmondani a szerződést.

**Az odaítélt eszközök felhasználása és a felhasználók kötelezettségei**

**12. szakasz**

A felhasználó az odaítélt eszközöket rendeltetésszerűen és törvényesen köteles használni, a fel nem használt eszközöket pedig köteles a Vajdaság AT költségvetésébe visszajuttatni.

A felhasználó köteles az eszközök felhasználásáról legkésőbb az eszközök odaítélési rendeltetése megvalósítására meghatározott határidőtől számított 15 (tizenöt) napos határidőn belül, a felelős személy által hitelesített kísérő dokumentációval együtt jelentést benyújtani.

A felhasználó köteles az odaítélt eszközöket a Vajdaság AT költségvetésébe visszajuttatni, ha megállapítják, hogy az eszközöket nem az odaítélés rendeltetésének megvalósítására használták fel.

Ha a felhasználó a jelen szakasz 2. bekezdésében foglalt jelentést nem nyújtja be, az új programokkal, illetve pályázatokkal szétosztandó eszközökre való pályázási jogát elveszíti.

Ha gyanú merül fel, hogy egyes esetekben az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetésszerű és törvényes felhasználásának ellenőrzése céljából.

**A megvalósítás figyelemmel kísérése**

**13. szakasz**

A Titkárság figyelemmel kíséri azon programok vagy projektek megvalósítását, amelyekre az eszközöket odaítélték.

A megvalósítás figyelemmel kísérése a következőket foglalja magába:

1. a kérelmező kötelezettségét, hogy a szerződésben meghatározott határidőkben tájékoztassa a Titkárságot a programok vagy projektek megvalósításáról,
2. a jelentés áttekintését a Titkárság részéről,
3. a Titkárság képviselőjének monitoring látogatásait,
4. a kérelmező kötelezettségét, hogy lehetővé tegye a Titkárság képviselőinek a program vagy projekt megvalósítása során keletkezett megfelelő dokumentumokba való betekintést,
5. a kérelmezőtől származó információk beszerzését,
6. a szerződésben előirányzott egyéb tevékenységeket.

A kérelmező köteles a Titkárság részére lehetővé tenni a programok, illetve a projektek megvalósításának figyelemmel kísérését.

**14. szakasz**

A programok, illetve projektek megvalósításának figyelemmel kísérése céljából a Titkárság monitoring látogatásokat tehet.

A hat hónapnál hosszabb ideig tartó programok, illetve projektek esetében, amelyekre a jóváhagyott eszközök értéke meghaladja az 500.000,00 dinár összeget, valamint az egy évnél hosszabb ideig tartó programok és projektek esetében a Titkárság a program vagy projekt időtartama alatt legalább egy alkalommal, illetve évente legalább egy alkalommal monitoring látogatást tesz.

A Titkárság a monitoring látogatásról jelentést készít, a látogatástól számított 10 napos határidőn belül.

**Záró rendelkezések**

**15. szakasz**

A jelen Szabályzat Vajdaság Autonóm Tartomány Hivatalos Lapjában való közzétételének napján lép hatályba, és a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság hivatalos honlapján is közzétételre kerül.

A jelen Szabályzat hatályba lépésének napjával a Tartományi Oktatási, Jogalkotási, Közigazgatási, Nemzeti Kisebbségi ‒ Nemzeti Közösségi Titkárság költségvetési eszközeinek a Vajdaság autonóm tartományi diákjólét színvonalának emelését célzó programtevékenységek és projektek finanszírozására és társfinanszírozására való odaítéléséről szóló szabályzat (VAT Hivatalos Lapja, 7/2023 és 5/2024. szám) hatályát veszti.

TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG

Szám: 000217549 2025 09427 001 001 000 001.

Újvidék, 2025. január 28.

Ótott Róbert

Tartományi titkár